Sal o‘tmay, ishlarim yanada yurishib ketdi. Qay yo‘l bilan izlab topganlarini bilmayman-u, askar bug‘oltir borligini aniqlashib, meni garnizon miqyosidagi harbiy-ta’minot bazasi buxgalteriyasida ishlashga chaqirib olishdi. Garnizon tasarrufidagi barcha harbiy qismlarga qurilish ashyolari, ehtiyot qismlar, yonilg‘i-moylash materiallari kabilarni yetkazib berishga ixtisoslashgan, hududiga temiryo‘l kiritilgan, atroflari devor va tikanli simlar bilan o‘rab tashlangan bu bazaning komandiri va o‘rinbosari harbiy edi xolos, boshqa xodimlar: buxgalterlar, reja-iqtisod bo‘limidagilar, kanselyariyachilar, omborchilar, hatto qorovulu ishchilargacha fuqarolar edi. Mehnat qonunlardagi “javobgar shaxs” degan iboraga maqomi mos tushmaydigan askarlarning ashyolarga liq to‘la omborlar atrofida o‘ralashib yurishini istashmasdi, chamasi.